**GENERÁLNA PROKURATÚRA**

**SLOVENSKEJ REPUBLIKY**

Leg/2 47/24/1000 Zbierka služobných predpisov

generálneho prokurátora

Slovenskej republiky

**Por. č. 22/2024**



**Rokovací poriadok výberovej komisie**

**z 19. marca 2024**

Generálny prokurátor Slovenskej republiky (ďalej len „generálny prokurátor”) podľa § 5 ods. 11 zákona č. 286/2018 Z. z. o výbere kandidátov na funkciu európskeho prokurátora a európskeho delegovaného prokurátora v Európskej prokuratúre (ďalej len „zákon“) vydáva tento rokovací poriadok výberovej komisie (ďalej len „rokovací poriadok“):

**Článok 1**

**Predmet úpravy**

Tento rokovací poriadok upravuje podrobnosti o činnosti výberovej komisie zriadenej na Generálnej prokuratúre Slovenskej republiky (ďalej len „generálna prokuratúra”) pre uskutočnenie výberového konania na pozíciu kandidátov na funkciu európskeho prokurátora za Slovenskú republiku.

**Článok 2**

**Zabezpečenie činnosti výberovej komisie**

1. Činnosť výberovej komisie organizačne a administratívne zabezpečuje osobný úrad generálnej prokuratúry (ďalej len „osobný úrad”).
2. Osobný úrad najmä
3. pripravuje podklady pre generálneho prokurátora a výberovú komisiu,
4. eviduje a preskúmava žiadosti uchádzačov a ním predložené doklady podľa § 3 ods. 6 zákona,
5. pozýva uchádzačov podľa § 3 ods. 7 zákona,
6. anonymizuje titul, meno a priezvisko uchádzača na písomnom teste a písomnom preklade pridelením čísla (ďalej len „anonymizácia“),
7. koordinuje činnosť príslušných organizačných útvarov generálnej prokuratúry pri zabezpečovaní výberového konania.

(3) Na účely zabezpečenia činnosti výberovej komisie členovia výberovej komisie a ich náhradníci oznámia riaditeľovi osobného úradu svoje kontaktné údaje (telefónne číslo, emailová adresa a poštová adresa).

**Článok 3**

**Činnosť výberovej komisie**

1. Člen výberovej komisie na základe žiadosti osobného úradu predloží generálnemu prokurátorovi písomné čestné vyhlásenie o skutočnostiach, či je alebo nie je v príbuzenskom vzťahu alebo v obdobnom vzťahu alebo inak zaujatý vo vzťahu k niektorému z uchádzačov pozvaných na výberové konanie.
2. Generálny prokurátor zvolá prvé zasadnutie výberovej komisie, na ktorom si členovia výberovej komisie zvolia spomedzi seba predsedu výberovej komisie tajným hlasovaním. Člen výberovej komisie vyjadrí svoju voľbu spôsobom, že na hlasovacom lístku zakrúžkuje poradové číslo najviac jedného kandidáta, za ktorého hlasuje.
3. Predseda výberovej komisie
4. vedie jej zasadnutie,
5. zodpovedá za riadne plnenie jej úloh,
6. prizve v odôvodnených prípadoch so súhlasom generálneho prokurátora na zasadnutie aj ďalších odborníkov (napr. na účely obsluhy technického zariadenia určeného na vyhotovenie obrazovo-zvukového záznamu, prekladu alebo tlmočenia),
7. zabezpečuje vypracovanie zápisnice o priebehu výberového konania s obsahovými náležitosťami podľa § 5 ods. 7 zákona vrátane vlastnoručných podpisov všetkých členov výberovej komisie,
8. plní ďalšie úlohy podľa zákona a rokovacieho poriadku.

(4) Člen výberovej komisie a v prípade podľa § 4 ods. 7 zákona aj jeho náhradník

1. sa zúčastňuje na zasadnutí,
2. vytvára databázu otázok a databázu zadaní,
3. zodpovedá za vyhodnotenie písomných testov a písomných prekladov,
4. hlasuje o návrhoch predsedu výberovej komisie pri vyhodnotení výsledku písomnej časti (čl. 4 ods. 10 ), výsledku ústnej časti výberového konania (čl. 5 ods. 5 až 7) a výsledku výberového konania (čl. 6 ods. 1),
5. riadi sa organizačnými pokynmi predsedu výberovej komisie,
6. zachováva mlčanlivosť o všetkých skutočnostiach, o ktorých sa dozvedel v súvislosti s výberovým konaním, vrátane osobných údajov uchádzačov,
7. plní ďalšie úlohy podľa zákona a rokovacieho poriadku.

(5) Ak sa člen výberovej komisie nemôže zúčastniť na zasadnutí výberovej komisie, písomne to oznámi riaditeľovi osobného úradu bezodkladne.

(6) Ak sa predseda výberovej komisie nemôže zúčastniť na zasadnutí výberovej komisie, zastúpi ho jeho náhradník, ktorý má na zasadnutí výberovej komisie postavenie člena výberovej komisie s právom hlasovať. Generálny prokurátor bezodkladne zvolá zasadnutie výberovej komisie, na ktorom si členovia výberovej komisie zvolia spomedzi seba predsedu výberovej komisie spôsobom podľa čl. 3 ods. 2. Novozvolený predseda plní úlohy podľa čl. 3 ods. 3 namiesto doterajšieho predsedu.

(7) Ak výberová komisia nie je uznášaniaschopná, zasadnutie výberovej komisie sa preruší. Predseda výberovej komisie určí dátum pokračovania zasadnutia a oznámi ho generálnemu prokurátorovi.

(8) Člen výberovej komisie má nárok na náhradu preukázateľných cestovných výdavkov spojených s cestou na zasadnutie výberovej komisie.

**Článok 4**

**Písomná časť výberového konania**

1. Pred začatím písomnej časti výberového konania predseda výberovej komisie alebo ním určený člen výberovej komisie oboznámi ostatných členov o
	1. uchádzačoch, ktorí boli pozvaní na písomnú časť výberového konania,
	2. počte uchádzačov, ktorí doručili žiadosť o zaradenie do výberového konania a neboli pozvaní podľa § 3 ods. 7 zákona,
	3. zverejnení zloženia výberovej komisie, vrátane profesijných životopisov členov výberovej komisie a ich náhradníkov, profesijných životopisov pozvaných uchádzačov, dátumu a miesta konania písomnej a ústnej časti výberového konania.
2. Pred začatím písomnej časti výberového konania predseda výberovej komisie alebo ním určený člen výberovej komisie oboznámi prítomných uchádzačov o
	1. zložení výberovej komisie,
	2. priebehu písomnej časti výberového konania,
	3. spôsobe vyhodnotenia písomnej časti výberového konania,
	4. spôsobe oznámenia výsledku písomnej časti výberového konania uchádzačom.
3. Písomná časť výberového konania pozostáva z
	1. písomného testu na overenie znalostí a skúseností z fungovania právneho systému Slovenskej republiky a právneho systému Európskej únie osobitne so zameraním na finančné vyšetrovanie a so zameraním na medzinárodnú justičnú spoluprácu v trestných veciach, a to na úrovni potrebnej na výkon funkcie európskeho prokurátora (ďalej len „test“) a
	2. písomného prekladu textu na overenie ovládania anglického alebo francúzskeho jazyka na úrovni potrebnej na výkon funkcie európskeho prokurátora s obsahom podľa § 5 ods. 4 písm. b) zákona (ďalej len „preklad“).
4. Písomná časť trvá najviac 3 hodiny.
5. Test pozostáva z 50 otázok vygenerovaných z databázy otázok (čl. 7), z ktorých
	1. 20 otázok je z fungovania právneho systému Slovenskej republiky,
	2. 15 otázok je z fungovania právneho systému Európskej únie so zameraním na finančné vyšetrovanie a
	3. 15 otázok je z fungovania právneho systému Európskej únie so zameraním na medzinárodnú justičnú spoluprácu v trestných veciach.

(6) Uchádzač vyznačí jednu správnu odpoveď z troch možných odpovedí. Za každú správnu odpoveď uchádzač získa jeden bod. Za test možno získať najviac 50 bodov.

(7) Preklad pozostáva z prekladu textu v rozsahu 25 viet z anglického alebo francúzskeho jazyka do slovenského jazyka a  25 viet zo slovenského jazyka do anglického alebo francúzskeho jazyka, vygenerovaných z databázy zadaní (čl. 7).

(8) Preklad vyhodnocuje výberová komisia pridelením počtu bodov. Za preklad možno získať najviac 50 bodov.

(9) Predseda výberovej komisie alebo ním určený člen výberovej komisie vyhodnocuje test a preklad po ich anonymizácii.

(10) Výberová komisia vyhodnotí výsledok písomnej časti výberového konania a na základe percentuálnej úspešnosti uchádzača v písomnej časti určí poradie uchádzačov, ktorí postupujú na ústnu časť výberového konania. Na ústnu časť postupuje uchádzač, ktorý v  písomnej časti dosiahol percentuálnu úspešnosť najmenej 80 %. Percentuálna úspešnosť sa určí ako podiel súčtu získaných bodov za  test a preklad a maximálneho počtu bodov 100 vyjadrený v percentách (  x100).

(11) Predseda výberovej komisie písomne oznámi osobnému úradu výsledok písomnej časti výberového konania bezodkladne. Uchádzača, ktorý na základe výsledku písomnej časti postúpil do ústnej časti výberového konania, osobný úrad písomne pozve na ústnu časť; v pozvánke uvedie dátum, čas a miesto konania ústnej časti. Uchádzača, ktorý nepostúpil do ústnej časti výberového konania, osobný úrad písomne vyrozumie o jeho výsledku.

**Článok 5**

**Ústna časť výberového konania**

(1) Pred začatím ústnej časti výberového konania predseda výberovej komisie alebo ním určený člen výberovej komisie oboznámi prítomných uchádzačov o

1. zložení výberovej komisie,
2. priebehu ústnej časti výberového konania,
3. spôsobe vyhodnotenia ústnej časti výberového konania,
4. spôsobe vyhodnotenia výsledkov výberového konania,
5. zverejnení výsledkov výberového konania.

(2) Ústna časť výberového konania pozostáva z ústneho pohovoru.

(3) Obsahom ústneho pohovoru je overenie splnenia predpokladov podľa § 2 písm. c) a d) zákona.

(4) Ústny pohovor pozostáva z odpovedí uchádzača na otázky členov výberovej komisie. Ústny pohovor s uchádzačom trvá najviac 90 minút.

(5) Po skončení ústnych pohovorov výberová komisia vyhodnotí výsledok ústnej časti výberového konania. Každý člen výberovej komisie ohodnotí odpoveď uchádzača v percentuálnom vyjadrení od 0 % do 100 %; 100 % predstavuje najvyššie hodnotenie.

(6) V ústnej časti výberového konania neúspešným uchádzačom je uchádzač,

a) ktorého členovia výberovej komisie hlasovaním označia za neúspešného alebo

b) ktorý dosiahol v ústnej časti menej ako 80 %.

(7) Percentuálna úspešnosť v ústnej časti sa určí ako podiel súčtu percentuálneho vyjadrenia ohodnotenia každého člena výberovej komisie a počtu členov výberovej komisie.

**Článok 6**

**Vyhodnotenie výsledkov výberového konania**

1. Výberová komisia po skončení ústnej časti výberového konania určí konečné poradie úspešných uchádzačov na základe percentuálnej úspešnosti, ktorú dosiahli vo výberovom konaní. Ak sa v konečnom poradí úspešných uchádzačov umiestnili viacerí uchádzači na rovnakom mieste, predseda výberovej komisie dá hlasovať o konečnom poradí úspešných uchádzačov tak, aby na každom mieste bol len jeden uchádzač. Percentuálna úspešnosť uchádzača vo výberovom konaní sa určí ako podiel súčtu dosiahnutej percentuálnej úspešnosti uchádzača v písomnej časti a percentuálnej úspešnosti uchádzača v ústnej časti a čísla dva.
2. Uchádzač úspešne absolvoval výberové konanie, ak uspel v oboch častiach výberového konania.
3. Člen výberovej komisie svoje odôvodnené stanovisko podľa § 5 ods. 8 zákona oznámi najneskôr na poslednom zasadnutí výberovej komisie a predloží ho predsedovi výberovej komisie bezodkladne, najneskôr v lehote ním určenej.
4. Predseda výberovej komisie zabezpečí overenie platnosti osvedčenia alebo podania žiadosti o vykonanie bezpečnostnej previerky podľa § 2 písm. e) zákona u úspešných uchádzačov prostredníctvom osobného úradu.
5. Predseda výberovej komisie predloží zápisnicu o priebehu výberového konania a stanovisko podľa odseku 3 generálnemu prokurátorovi prostredníctvom osobného úradu; osobný úrad zabezpečí ich zverejnenie na webovom sídle generálnej prokuratúry.

**Článok 7**

**Databáza otázok a databáza zadaní**

1. Otázky na účely vyhotovenia testov a zadania na účely vyhotovenia textov prekladov vytvárajú aj organizačné zložky generálnej prokuratúry, a to najmä

a) trestný odbor, netrestný odbor a odbor legislatívy, stratégie a ústavného práva z fungovania právneho systému Slovenskej republiky,

b) medzinárodný odbor a odbor legislatívy, stratégie a ústavného práva z fungovania právneho systému Európskej únie so zameraním na finančné vyšetrovanie a medzinárodnú justičnú spoluprácu v trestných veciach.

1. Výberová komisia vytvára databázu otázok a databázu zadaní a zodpovedá za správnosť a úplnosť otázok a zadaní zaradených do príslušnej databázy.
2. Databázu otázok a databázu zadaní vedie osobný úrad.
3. Otázky do testov a texty prekladov vygeneruje výberová komisia pred začatím písomnej časti.

**Článok 8**

Na doplňujúce výberové konanie podľa § 6 zákona sa použije tento rokovací poriadok výberovej komisie rovnako.

**Článok 9**

Ustanovenia tohto rokovacieho poriadku sa primerane použijú aj pre uskutočnenie výberového konania na pozíciu kandidátov na funkciu európskeho delegovaného prokurátora za Slovenskú republiku.

**Článok 10**

Zrušuje sa:

Rokovací poriadok výberovej komisie por. č. 12/2018 z  22. novembra 2018 v znení rokovacieho poriadku výberovej komisie por. č. 13/2023 z 28. decembra 2023.

**Článok 11**

**Účinnosť**

 Tento rokovací poriadok nadobúda účinnosť 20. marca 2024.

podpis

Dr. h. c. JUDr. Maroš Žilinka, PhD.

generálny prokurátor Slovenskej republiky